text: Serie-hærværk mod sidespejle i Horsens
  21 december 2011 kl. 07.24
  Tre mænd - kraftigt berusede - lavede  ved 23-tiden hærværk på mindst ni biler på Fabrikvej i Horsens. Det er gået ud over sidespejlene.
  De tre mænd, der alle er fra Horsens, gik fra stedet, men politiet fik fat på dem. 
  Mændene, som er 23, 35 og 40 år, blev anbragt i detentionen. 
  Her venter dem en gedigen omgang tømmermænd - også økonomisk.
  De står alle til en stor bøde - og et erstatningskrav fra bilejerne. Og i vore dage løber et sidespejl nemt op i mere end 1000 kr.
  